《杨天瑞府判平冤诗》
元代·赵孟頫

至元年间岁辛卯，建宁总管有马谋。间因盗起建阳县，欲引镇军肆诛屠。

闻民张氏有女子，小名月娘美且姝。思得此女恣淫泆，乃诬张氏与贼俱。

月娘逃匿不可得，旁及邻女遭奸污。既得月娘欲灭口，父母亲戚皆囚俘。

一家九人一时毙，痛入骨髓天难呼。其馀五人亦濒死，身被榜掠无完肤。

人家不幸产尤物，破家灭族真无辜。杨侯天瑞为府判，深疑此事皆虚诞。

奋髯仗义以死争，力谓马谋当并按。月娘得脱为良人，待尽残囚出狱犴。

沉冤极枉一旦伸，台省交章同论荐。圣神天子甚明察，诏下天门发英断。

马谋竟以罪伏诛，行路闻之亦咨叹。邑人为侯生立祠，牲酒缤纷勤荐祼。

杨侯平反世希有，宜有升迁示旌劝。政事固因才德美，岁月难将资品算。

即今巳过二十年，那抛朱绂换青衫。皋夔在位方进贤，请为诵我平冤萹。

作者简介：赵孟頫（1254—1322），字子昂，号松雪，松雪道人，又号水精宫道人、鸥波，中年曾作孟俯，汉族，吴兴（今浙江湖州）人。元代著名画家，楷书四大家（欧阳询、颜真卿、柳公权、赵孟頫）之一。赵孟頫博学多才，能诗善文，懂经济，工书法，精绘艺，擅金石，通律吕，解鉴赏。特别是书法和绘画成就最高，开创元代新画风，被称为“元人冠冕”。他也善篆、隶、真、行、草书，尤以楷、行书著称于世。